CELEX: 62008CN0458
Language: sk
Date: 2008-10-21 00:00:00
Title: Vec C-458/08: Žaloba podaná 21. októbra 2008 – Komisia Európskych spoločenstiev/Portugalská republika

20.12.2008   
            
            
               SK
            
            
               Úradný vestník Európskej únie
            
            
               C 327/19
            
         Žaloba podaná 21. októbra 2008 – Komisia Európskych spoločenstiev/Portugalská republika
   (Vec C-458/08)
   (2008/C 327/31)
   Jazyk konania: portugalčina
   Účastníci konania
   
      Žalobkyňa: Komisia Európskych spoločenstiev (v zastúpení: E. Traversa a P. Guerra e Andrade, splnomocnení zástupcovia)
   
      Žalovaná: Portugalská republika
   Návrhy žalobkyne
   
               —
            
            
               určiť, že Portugalská republika si tým, že pre poskytovanie služieb v oblasti stavebníctva v Portugalsku vyžaduje rovnaké požiadavky ako v prípade usadenia sa, nesplnila povinnosti, ktoré jej vyplývajú z článku 49,
            
         
               —
            
            
               zaviazať Portugalskú republiku na náhradu trov konania.
            
         Žalobné dôvody a hlavné tvrdenia
   Portugalská právna úprava v oblasti prístupu k stavebnej činnosti a jej vykonávania (zákonný dekrét č. 12/2004) podriaďuje výkon stavebnej činnosti v Portugalsku udeleniu povolenia.
   Žiadny podnik bez výnimky nemôže v Portugalsku vykonávať práce v oblasti výstavby, rekonštrukcie, rozširovania, úprav, opráv, konzervácie, rehabilitácie, čistenia, reštaurovania, demolácie a vo všeobecnosti žiadne práce súvisiace so stavebníctvom bez predchádzajúceho súhlasu portugalských správnych orgánov.
   Právny predpis, v ktorom je stanovená uvedená právomoc portugalských správnych orgánov a ktorým sa zakazuje podnikom – vrátane podnikov Spoločenstva – poskytovať služby v oblasti stavebníctva v Portugalsku bez predchádzajúceho povolenia na vstup do stavebného priemyslu vydaného portugalskými správnymi orgánmi, je v rozpore s článkom 49 ES.
   Požiadavky na prístup k stavebnej činnosti v rozsahu, v akom sú stanovené v portugalskej právnej úprave, sú požiadavkami pre usadenie sa. Portugalská právna úprava nerozlišuje medzi usadením sa a poskytovaním služieb dočasného charakteru.
   Na účely poskytovania služieb v Portugalsku musí stavebný podnik sídliaci v inom členskom štáte spĺňať všetky požiadavky potrebné na usadenie sa, čo v praxi znamená, že ten istý stavebný podnik nemá inú možnosť, ako usadiť sa v Portugalsku. Takáto požiadavka vážne obmedzuje voľný pohyb služieb.
   Požiadavky na ďalšie vykonávanie tejto činnosti taktiež predstavujú obmedzenia voľného pohybu služieb, pretože sa znemožňuje poskytovanie služieb v oblasti stavebníctva dočasného charakteru.
   Dôvody, ktoré Portugalsko uvádza na odôvodnenie sporných obmedzení, neboli preukázané a nie je možné ich zohľadniť.